Kamal Qureshi (SF), 2008-05-09:
Vi vil gerne starte med at takke fru Pia Christmas-Møller for at rejse den her væsentlige debat.
Det er jo en af de debatter, som er vanskelig at tage og vanskelig at rejse, men som ikke desto mindre er nødvendig at tage.
Jeg ved også, at det kan være vanskeligt at tage personligt stilling.
Jeg havde jo selv længe haft ønske om at være organdonor, men det er faktisk ikke forfærdelig længe siden, jeg fik tilmeldt mig.
Jeg tror, at det måske er et par år siden.
Det var simpelt hen på grund af, ja, man kunne kalde det for dovenskab eller måske sige, at det ikke var enkelt nok.
Man fik ikke lige gjort det.
Og det tror jeg sådan set også er gældende for en lang række andre mennesker.
Vi ved jo, at op til 85 pct. af den danske befolkning overvejer at tilmelde sig.
Men det er kun knap 12 pct., der rent faktisk har fået sig tilmeldt.
Generelt set er der stor velvilje i befolkningen over for at tilmelde sig donorregistret, men folk får det ikke gjort.
Derfor vil vi fra SF's side gerne fokusere på at gøre muligheden for tilmelding nemmere.
Og det vil vi gøre af nogle meget afgørende og principielle grunde.
Den væsentligste grund er for os, at vi mener, det for at skåne de pårørende, der på tragisk vis har mistet en af deres kære, er nødvendigt, at man undgår at bringe dem i en situation, hvor de oven i deres tragedie og sorg også skal tage stilling til, om der må tages organer fra den afdøde.
Oftest vil de jo være i en situation, hvor hjertet banker, og hvor kroppen er varm, for det er jo det, at personen er i live, der er grundlaget for, at man kan bruge organerne.
For jeg tror godt, jeg ved, hvad jeg ville sige, hvis jeg skulle træffe afgørelsen for en af mine nære pårørende om, hvorvidt der måtte skæres i vedkommende, mens jeg stod med sorgen.
Den afgørelse ville jeg gerne være foruden.
Og sådan tror jeg, at mange mennesker har det.
Vi har så også den meget konkrete problemstilling, som vi fra SF's side også tager stilling til, og som vi ser forslaget være en hjælp til.
Hvert år dør der altså 50 patienter på venteliste herhjemme - 50 mennesker, hvoraf nogle godt kunne blive reddet, hvis vi havde flere organer til rådighed.
Det er et faktum, som vi up front bare er nødt til at sige er besværligt.
Men det er virkeligheden, at der faktisk er 50 mennesker, der dør på grund af det.
Og det samme skal det forhold, at mangel på organer også skaber længere og længere ventelister, især for nyrepatienter.
Vi ved også, at livskvaliteten for de patienter, som er på de her ventelister, især nyrepatienterne, bliver betydeligt forringet som følge af deres sygdom.
Det kunne undgås, hvis der var organer til stede.
Vi skal så også lige nævne, at der jo er mennesker, der rejser ud og køber organer fra fattige mennesker rundt omkring i verden.
Det bliver vi også nødt til at tage hånd om ved at sige, at hvis vi er i stand til at sikre, at de kan få behandling med organer fra vore egne donorer herhjemme, så ville vi kunne undgå, at der er fattige mennesker rundt omkring i verden, der bliver brugt som organlagre, og som sælger deres organer for at afhjælpe deres fattigdom.
SF har en klar målsætning om, at vi gerne vil have, at 50 pct. at den danske befolkning tager stilling - ikke nødvendigvis for, men tager stilling.
Og det er den målsætning, vi gerne vil gå i retning af.
Vi synes, at de 12 pct. er alt for lavt, også når man ved, hvor mange der gerne vil tilmelde sig.
Vi arbejder for en målsætning, der hedder 50 pct. Og vi mener faktisk, at man på f.eks. sygesikringskortet kunne have en boks, hvor man fik et kryds, når man havde taget stilling, så sundhedspersonalet og de pårørende med det samme kunne se, hvis der skete noget, at den her person altså har taget stilling, og at oplysningerne er til rådighed i et donorregister.
Endelig synes vi, at forslaget lægger meget fint op til, at også andre end de 18-årige bliver inddraget.
Selvfølgelig kunne man godt gøre noget mere, men vi synes sådan set, at det dækker.
Vi vil faktisk også gerne fra SF's side fortælle her, at vi har en klar målsætning om de 50 pct., men at vi også synes, at forslaget er rigtig godt.
Og så vil jeg også gerne sige til Dansk Folkeparti, at hvis der er nogle ordmæssige ændringer, som kan gøre, at Dansk Folkeparti kan støtte det her forslag, så vil vi fra SF's side på forhånd godt tilkendegive, at vi gerne vil støtte et sådan ændringsforslag.
Vi kan måske også oven i købet skrive det sammen eller udforme det sammen.
Det virker i hvert fald, som om indholdet af forslaget ikke vil blive ændret af det.
Og derfor tror jeg da også, at nogle af de andre, der har støttet forslaget, kunne gå med på et sådan ændringsforslag.
Men vi vil i hvert fald fra SF's side tilkendegive positivt, at vi gerne støtter op om et sådan ændringsforslag.